**Dôvodová správa**

1. **Všeobecná časť**

Návrh zákona**,** ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov predkladajú poslanci Národnej rady Slovenskej republiky Jozef Mihál a Miroslav Beblavý.

Cieľom návrhu zákona je uľahčiť nábeh vyplácania 13. a 14. platov v roku 2018. Za týmto účelom sa zmierňujú podmienky, pri ktorých sa v roku 2018 uplatnia oslobodenia od dane z príjmov a zdravotných odvodov.

V roku 2018 postačí, aby 13. plat bol vyplatený vo výške najmenej 20% priemerného mesačného zárobku (funkčného platu) zamestnanca. Podmienka, aby 13. plat bol vyplatený vo výške celého priemerného mesačného zárobku (funkčného platu) zamestnanca bude platiť až od roku 2019, kde je predpoklad, že zamestnávatelia budú mať dostatok času aby sa na to pripravili.

Podobne v roku 2018 postačí, aby 14. plat bol vyplatený vo výške najmenej 20% priemerného mesačného zárobku (funkčného platu) zamestnanca. V roku 2018 je malá pravdepodobnosť, že zamestnávatelia stihnú vyplatiť zamestnancom v mesiaci jún 2018 tento 13. plat. Preto sa pri oslobodeniach od dane z príjmov a zdravotných odvodoch pri 14. plate v roku 2018 nebude požadovať podmienka, aby bol v mesiaci jún 2018 zamestnancovi vyplatený 13. plat.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

Upravuje sa režim nábehu na 13. a 14. plat pre rok 2018. Oproti budúcim rokom sa stanovuje odchylná podmienka: najmenej 20% priemerného mesačného zárobku (funkčného platu) zamestnanca s tým, že výlučne v tomto roku nie je poskytnutie 14. platu viazané na predchádzajúci 13. plat.

**K Čl. II**

V nadväznosti na predchádzajúci bod sa navrhuje úprava pre rok 2018 aj vo vzťahu k zdravotnému poisteniu.

**K Čl. III**

Navrhuje sa, aby návrh zákona nadobudol účinnosť 1. júna 2018.